Document ID: 32013R0786

KOMMISSIONENS FORORDNING (EU) Nr. 786/2013
af 16. august 2013
om ændring af bilag III til Europa-Parlamentets og Rådets forordning (EF) nr. 853/2004 med hensyn til de tilladte grænser for yessotoksiner i levende toskallede bløddyr
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 10, stk. 1, litra d), og
ud fra følgende betragtninger:
(1)
Der er ved forordning (EF) nr. 853/2004 fastsat særlige hygiejnebestemmelser for animalske fødevarer gældende for ledere af fødevarevirksomheder. I henhold til forordningen skal ledere af fødevarevirksomheder sikre, at levende toskallede bløddyr, der afsættes til konsum, ikke indeholder visse marine biotoksiner i samlede mængder målt for hele kroppen eller enhver spiselig særskilt del, der overstiger de grænser, der er fastsat i afsnit VII, kapitel V, punkt 2, i bilag III til nævnte forordning. I punkt 2, litra d), i samme kapitel fastsættes den maksimale grænseværdi for yessotoksiner til 1 mg yessotoksinækvivalenter pr. kg.
(2)
I december 2008 bekræftede Den Europæiske Fødevaresikkerhedsautoritet (EFSA) en udtalelse fra Ekspertpanelet for Forurenende Stoffer i Fødevarekæden om en anmodning fra Europa-Kommissionen angående marine biotoksiner i bløddyr - yessotoksin-gruppen (2). Ifølge denne udtalelse er der i forbindelse med en række undersøgelser af akut toksicitet efter oral administration af yessotoksiner ikke blevet observeret hverken dødelighed og eller kliniske tegn på toksicitet. Desuden konkluderede EFSA, at skaldyr ikke bør indeholde mere end 3,75 mg yessotoksinækvivalenter pr. kg. Dette niveau ligger over den nuværende grænseværdi, der er fastsat i afsnit VII, kapitel V, punkt 2, litra d), i bilag III til forordning (EF) Nr. 853/2004.
(3)
Det blev på det 32. møde i Codex-udvalget for fisk og fiskevarer (1.-5. oktober 2012) bekræftet, at yessotoksiner bør fjernes fra listen over marine biotoksiner, som bør testes på internationalt plan.
(4)
I lyset af EFSA’s udtalelse og konklusionerne af det 32. møde i Codex-udvalget for fisk og fiskevarer bør den nuværende grænseværdi for yessotoksiner forhøjes til 3,75 mg yessotoksinækvivalenter pr. kg.
(5)
Bilag III til forordning (EF) nr. 853/2004 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
I bilag III til forordning (EF) Nr. 853/2004 affattes afsnit VII, kapitel V, punkt 2, litra d), således:
»d)
for yessotoksiner 3,75 mg yessotoksinækvivalenter pr. kg«.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. august 2013.

Labels: 0
17
20
6